Document ID: /roh_data/filtered/fineweb-2-filterrobots_roh.jsonl.gz/55298

Online
Vus pudais empustar Voss passaport e/u Vossa carta d’identitad online. Suandai en quest cas pass per pass la procedura ch’è descritta sin la pagina Dumonda per in passaport e/u ina carta d’identitad.
Al spurtegl
Vus pudais empustar in passaport e/u ina carta d’identitad er al spurtegl u per telefon tar il post da passaports da Voss chantun da domicil.
Sche Vus duvrais sulettamain ina carta d’identitad pudais Vus empustar quella en intgins chantuns er tar Vossa vischnanca da domicil.
- Nagins resultats
Vus stuais quintar cun maximalmain 10 dis da lavur fin che Vus survegnis ils documents d’identitad empustads.
Tar l’ambassada svizra u tar il consulat svizzer
Sco Svizra u Svizzer a l’exteriur pudais Vus empustar il passaport u la carta d’identitad online u per telefon tar l’ambassada svizra u tar il consulat svizzer dal pajais nua che Vus vivais.
Vus stuais quintar cun maximalmain 30 dis da lavur fin che Vus survegnis ils documents d’identitad empustads.
Per Voss uffants pudais Vus empustar in passaport e/u ina carta d’identitad a partir dal di dala naschientscha. I n’è betg pussaivel da laschar registrar els en Voss document d’identitad.
Resguardai per plaschair: sch’ils geniturs n’èn betg maridads, èsi pussaivel da nudar en il passaport d’in dals dus geniturs, sch’ella u el ha il dretg da tgira.
Resguardai per plaschair:
Vus pudais empustar in document d’identitad per Voss uffant mo, sche Vus avais il dretg da tgira.
Sche tuts dus geniturs han il dretg da tgira, basta la suttascripziun dad in genitur per empustar in document d’identitad. Sch’ils geniturs n’èn percunter betg maridads, divorziads u na vivan betg ensemen, dovri in plainpudair suttascrit da l’auter genitur.
A partir da la vegliadetgna da 7 onns ston uffants suttascriver sezs lur documents d’identitad.
Las improntas dal det per il passaport biometric vegnan memorisadas pir a partir da la vegliadetgna da 12 onns.
A partir da la vegliadetgna da 18 onns sto Vossa figlia u Voss figl empustar sez ses document d’identitad.
Las datas biometricas (fotografia da la fatscha, suttascripziun e – per il passaport – improntas dal det vegnan memorisadas en in chip ed èn tras quai segiradas cunter in eventual abus) vegnan registradas da las autoritads chantunalas u da la represchentanza svizra a l’exteriur.
Sche Vus empustais la carta d’identitad tar Vossa vischnanca da domicil, sto la fotografia che Vus purtais correspunder exactamain a las prescripziuns.
Il passaport e la carta d’identitad da persunas creschidas èn valaivels 10 onns, tar uffants e giuvenils fin tar il 18. onn da vita accumplì èn ils documents d’identitad valaivels 5 onns.
Renovar il passaport e la carta d’identitad
I n’è betg pli pussaivel da renovar in passaport ch'è scadì ed ina carta d’identitad ch'è scadida. Vus stuais empustar novs documents d’identitad e resguardar exactamain la procedura en quest connex.
Viagiar cun in document d’identitad valaivel u scadì
Per viagiar duvrais Vus normalmain in document d’identitad valaivel. As infurmai ad ura tar la represchentanza da Voss pajais da destinaziun en Svizra u tar la represchentanza svizra a l’exteriur davart las disposiziuns d’entrada en il pajais.
Intgins pajais, sco per exempel ils Stadis Unids da l’America, pretendan che Voss passaport saja valaivel anc almain sis mais suenter Vossa sortida dal pajais.
Passaport provisoric
En cas urgents giustifitgads pudais Vus empustar in passaport provisoric tar il post chantunal da passaports, tar l’ambassada svizra u tar il consulat svizzer dal pajais, nua che Vus As trategnais.
Resguardai per plaschair:
Il passaport provisoric n’è – cuntrari al passaport normal – nagin passaport biometric (che cuntegna in chip cun Vossas improntas dal det e cun Vossa fotografia da la fatscha) e na vegn perquai betg acceptà en tut ils pajais: las represchentanzas estras en Svizra As infurmeschan davart las disposiziuns d’entrada dals singuls pajais.
Il passaport provisoric è valaivel be per la durada da Voss viadi e maximalmain 12 mais.
Se avete perso o vi hanno rubato il passaporto o la carta d’identità, in Svizzera o all’estero, è necessario seguire la procedura seguente indicata alla pagina: Passaporto o carta d’identità smarriti o rubati.
Sche Vus avais pers en Svizra u a l’exteriur il passaport u la carta d’identitad u sche Voss document d’identitad è vegnì engulà, stuais Vus proceder tenor las indicaziuns sin la pagina Pers u laschà engular il passaport u la carta d’identitad.
Sche Vus essas estra u ester e planisais d’empustar in passaport svizzer, stuais Vus suandar exactamain las indicaziuns che Vus chattais sin la pagina Natiralisaziun.